“ทรัมป์” เอฟเฟ็กต์โมนิก้าและทีมงาน
*ก่อนอื่นต้องเรียนให้มิตรสหายเข้าใจก่อนว่า การที่มูลค่าการซื้อขายลดลงอย่างมีนัยสำคัญ ย่อมเป็นการย้ำหัวหมุดตัวเดิมว่า ตลาดหุ้นกำลังรอฟังถ้อยแถลงของพ่อทูนหัว “ทรัมป์” ซึ่งจะเป็นตัวชี้ชะตาตลาดหุ้นทั่วโลกจะเดินไปทางไหน! ไม่ว่าจะเป็นดัชนีดาวโจนส์ที่บวกติดต่อมาแล้ว 12 วัน วันนี้ก็จะได้รู้ดำรู้แดงกันเสียทีว่า ยังมีแรงบวกต่อได้อีกหรือเปล่า?
1 มี.ค. 2560

*ก่อนอื่นต้องเรียนให้มิตรสหายเข้าใจก่อนว่า การที่มูลค่าการซื้อขายลดลงอย่างมีนัยสำคัญ ย่อมเป็นการย้ำหัวหมุดตัวเดิมว่า ตลาดหุ้นกำลังรอฟังถ้อยแถลงของพ่อทูนหัว “ทรัมป์” ซึ่งจะเป็นตัวชี้ชะตาตลาดหุ้นทั่วโลกจะเดินไปทางไหน! ไม่ว่าจะเป็นดัชนีดาวโจนส์ที่บวกติดต่อมาแล้ว 12 วัน วันนี้ก็จะได้รู้ดำรู้แดงกันเสียทีว่า ยังมีแรงบวกต่อได้อีกหรือเปล่า?
*ตรงนี้ถือเป็นข้อมูลสำคัญที่จะทำให้เป็นไกด์ไลน์บอกให้เหล่านักเล่นได้รู้ว่า วันนี้ตลาดหุ้นไทยจะเดินไปทางไหนด้วยเช่นกัน! “โมนิก้า” ถึงเชื่อเหลือเกินว่า ทางเลือกของดัชนีมีแค่ “ขึ้นแรง” กับ “ลงแรง” เพราะทุกคนให้ความสำคัญกับท่าทีของประธานาธิบดีสหรัฐ แบบสุดซอย ผลลัพธ์ที่ตามหลังมาก็ควรจะเป็นแบบสุดลิ่มทิ่มประตู เดี๊ยนถึงไม่แปลกใจที่กูรูหลายท่านพูดเป็นเสียงเดียวกันว่า วันนี้ห้ามกะพริบตาเจ้าค่ะ
*ประกอบกับวานนี้ดัชนีขยับขึ้นแบบเสียไม่ได้ ก่อนจะลงเอยที่ระดับ 1,559.56 จุด บวก 1.53 จุด ด้วยมูลค่า 3.73 หมื่นล้านบาท “โมนิก้า” พูดได้ทันทีว่า นี่เป็นอาการรีๆ รอๆ อะไรบางอย่าง ซึ่งจะเป็นตัวบิวด์อารมณ์ในการลงทุนรอบใหม่อย่างมีนัยสำคัญ ถึงกระนั้นก็ควรเผื่อใจให้กับสถานการณ์ที่ไม่คาดฝันไว้บ้าง เพราะโลกของการลงทุนเป็นอะไรที่เปลี่ยนแปลงได้ตลอดเวลานะคะ
*ขนาดหุ้นพานทองแท้ PTT ได้รับอานิสงส์ราคาน้ำมันมีแนวโน้มปรับตัวขึ้น แต่สุดท้ายกลับอ่อนตัวลงมายืนที่ 397 บาท ลบไป 3 บาท ด้วยมูลค่า 1.19 พันล้านบาท “โมนิก้า” มองเป็นแพทเทิร์นที่อึดอัดใจสำหรับคนเล่นสั้น แต่ถ้ามองดูยาวๆ จากการปรับโครงสร้างธุรกิจใหม่ให้มีความชัดเจน พร้อมกับแตกบริษัทลูกเพื่อดันเข้าตลาดหุ้น มองในมุมไหน ด้านไหน ราคาหุ้นน่าจะไปไกลกว่านี้เยอะเจ้าค่ะ
*ส่วนรายที่ดูมีอนาคตสดใสสุดๆ “โมนิก้า” กลับให้ความสนใจในหุ้น MTLS ของคุณป๋า “ชูชาติ” หลังทะยานขึ้นมาปิดที่ 31.50 บาท บวกไป 1.75 บาท หรือขึ้นไป 5.90% ด้วยมูลค่า 980 ล้านบาท มันเป็นลักษณะของการไล่เก็บแบบสุดตัว และถ้าดูไซเคิลของหุ้นที่ขยับขึ้นอย่างช้าๆ ก่อนกระชากขึ้นแรง มันเป็นจังหวะที่ชี้ชัดว่า กองทุนเข้ามาเป็นเจ้าภาพหลัก ทำให้เชื่อว่า หุ้นจะไปต่อนะจะบอกให้
*เหมือนกับในรายของ TKN ประกาศตัวเลขกำไรเติบโตมหาศาล หุ้นเลยพุ่งขึ้นมายืนที่ 28 บาท บวกไป 2.25 บาท หรือขึ้นไป 8.75% ด้วยมูลค่า 560 ล้านบาท โดยที่ค่าพีอียังอยู่ในระดับ 50 เท่า “โมนิก้า” มองเป็นช็อตซื้ออนาคตอีกแล้ว จึงขออนุญาตฝากการบ้านให้นักเล่นไปคิดกันอีกทีหนึ่งว่า ราคาหุ้นที่เทรดตอนนี้ตั้งอยู่บนความคาดหวังกำไรปี 60 จะเติบโตอย่างต่ำ 20% ใช่ไหม..ถ้าคิดว่า ทำได้ก็ลุยกันต่อ ถ้าคิดว่า ไม่ใช่ก็ถอยเท่านั้นเองจ้า!
*เช่นเดียวกับในรายของ TPOLY หลังทำผลงานได้เข้าตากรรมการ แรงซื้อก็ไหลเข้ามาเป็นจำนวนมาก จนหุ้นกระชากขึ้นมาปิดที่ 4.08 บาท บวกไป          0.20 บาท หรือขึ้นไป 5.10% มันเป็นจังหวะของการเล่นตามน้ำ ไม่มีอะไรให้ต้องปวดสมองแม้แต่นิดเดียว ยิ่งการทะยานขึ้นเที่ยวนี้เป็นลักษณะnew high แถมบริษัทลูกยังทำผลงานได้ยอดเยี่ยม แวลูก็ควรจะสูงขึ้นโดยอัตโนมัตินะคะ
*ประเด็นดังกล่าวทำให้ “โมนิก้า” ต้องเชื่อมโยงกลับมาที่หุ้นปลากระป๋อง TU หลังทะยานขึ้นมาปิดที่ 20.30 บาท บวกไป 0.40 บาท หรือขึ้นไป 2%  ด้วยมูลค่า 515 ล้านบาท “โมนิก้า” ถือเป็นช็อตกลับตัวที่ต้องตามไปดูอย่างใกล้ชิด บวกกับมีวอลุ่มซัพพอร์ตเข้ามาเป็นจำนวนมาก เดี๊ยนย่อมตีความได้ทันทีว่า สิ้นสุดขาลง..เริ่มต้นขาขึ้น จริงหรือไม่..วันนี้ได้พิสูจน์แน่นอนค่ะ
*เม้าท์ถึงประเด็นที่ต้องพิสูจน์ขึ้นมาทั้งที “โมนิก้า” ขอพูดถึงหุ้นเก็งกำไรอย่าง SIRI เพื่อทำให้นักเล่นได้เห็นภาพกันสักนิดหนึ่งว่า เวลาที่หุ้นขึ้นด้วยแรงซื้อเฉพาะกิจ มักมีช็อตเขย่าประสาทเพื่อทดสอบกำลังใจของผู้เล่นเป็นประจำ และวานนี้ก็ได้เห็นเต็มตากันสักที หลังหุ้นโดนกดลงไปทำจุดต่ำสุดที่ 1.87 บาท แต่สุดท้ายดันกลับขึ้นมาปิดที่ 1.94  บาท ลบไป 0.02 บาท ด้วยมูลค่า 472 ล้านบาท ทำให้เดี๊ยนมั่นใจว่า ผ่านแนวต้าน 2 บาทยากแล้วล่ะค่ะ
*ส่วนผีลืมหลุมอย่าง SIMAT มันเป็นช็อตที่ทำให้ “โมนิก้า” เกิดอาการวิงเวียนศรีษะ หน้ามืดคล้ายจะเป็นลม เพราะของมันเห็นกันมาสักระยะหนึ่งว่า ความสามารถในการทำกำไรยังไม่บูรณาการ หุ้นดันเด้งขึ้นมาปิดที่ 3.66 บาท บวกไป 0.24 บาท หรือขึ้นไป 7% ด้วยมูลค่า 83 ล้านบาท มันทำให้ภาพดันหุ้นสุดซอย ต่อจากนั้นปล่อยให้หุ้นร่วงลงมาเรื่อยๆ ผุดขึ้นมาในหัวของอีฉันอีกรอบ..งานนี้คงทำได้แค่เตือนเบาๆ เดี๋ยวเจ้ามือเขาจะโมโหนะจ๊ะ
*ตบท้ายกันที่หุ้น WHA กันสักหน่อยว่า วันนี้จะเป็นวันสุดท้ายของการได้สิทธิ์จองซื้อหุ้น WHAUP ใครคิดจะทำอะไร ก็ควรรีบลงมือทำตั้งแต่เนิ่นๆ พร้อมกันนี้ “เจ๊จูน” คนสวยก็ฝากบอกไปยังมิตรรักแฟนเพลงอีกครั้งว่า สัดส่วนการจัดสรรหุ้นให้กับนักลงทุนรายย่อยก็อยู่ในเกณฑ์ 25% และไม่ได้ให้ความสำคัญกองทุนมากกว่ารายย่อย แถมราคาที่ขายก็ไม่ถึง 50 บาทเหมือนที่พูดกันในโลกโซเชียล..ทราบแล้วบอกต่อด้วยนะคะ